《于生高冈以早春九日初度赋赠二章 其二》
明代·胡应麟

玳瑁堂开霁雪凝，百壶春酒照如渑。断冰奇句推良史，明月新篇和武陵。

鸿雁渚寒劳梦寐，凤凰池远待鶱腾。追欢况值梅花早，倚啸晴空望玉绳。

作者简介：（1551—1602）明金华府兰溪人，字元瑞，号少室山人，更号石羊生。万历间举人，久不第。筑室山中，购书四万余卷，记诵淹博，多所撰著。曾携诗谒王世贞，为世贞激赏。有《少室山房类稿》、《少室山房笔丛》、《诗薮》。